நான்காவது அல்லது ஐந்தாவது படிக்கும் போது முதன்முதலாக பவானி ஆற்றில் வெள்ளத்தை பார்த்தேன். அம்மா தனது மொத்த சர்வீஸிலும் பவானி ஆற்றின் கரைகளில் இருந்த கிராமங்களிலேயே வேலையில் இருந்தார்- கிராம நிர்வாக அலுவலர். மழை வந்தால் போதும் ஆள் வந்துவிடுவார்கள். வெள்ளம் வருகிறது என்று தகவல் வரும். கரையில் இருக்கும் கிராம மக்களை உடனடியாக எச்சரிப்பது வருவாய்த்துறையின் வேலை. அந்த மாதிரி சமயங்களில் அம்மாவும் அப்பாவும் அங்கேயே வெகுநேரம் இருந்துவிடுவார்கள். தண்ணீர் வரத்து குறையும் சமயத்தில்தான் வீட்டுக்கு வருவார்கள்.